Document ID: /fineweb-2-swissfilter-quality_10-filterrobots/filtered/01798.jsonl.gz/754

Meischtens mit ehrem Töffli durchquert si fasch für jede Alass de neuedörfer/woufeler Wald - d' ANJA RUCKSTUHL isch sit em Johr 2014 Leiterin i eusere Schar und en ehemaligi Scharleiterin. Au d Gruppestund vo de Jublinis leitet si tatkräftig. Si findet s' Beschte ar Jubla isch s'dräckig wärde.
üsi KARIN VON ARX isch bereits sit em Johr 2013 debii im Leitigsteam und e ehemaligi Scharleiterin. Zudäm leitet sie d Gruppestunde vo de Jublinis. S'Biwakiere uf de 2-tägige Wanderig findet si bsunders lässig.
Bruchsch e kreativi Odere, darfsch di immer a eusi NINA FLÜCKIGER wände. Si isch sit em Johr 2014 im Leitigsteam und nebscht de Lagerorganisation ischsi au bi de Gruppestunde vo de 5.-6. Klässler immer gärn debi. Wenn si mau nid uf die grossi Lagerwanderige darf mitgo, ischsi truurig. Bem Plömplöm und em British Bulldog blüeht si richtig uf J
üsi treuii Seel dr' STEFAN VON ARX isch immer am Start wenns nume goht. Im Leitigsteam debii ischer au scho sit em Johr 2012. Er freut sich uf d Leitig vo de Gruppestunde vo üsne chlinschte Jublinis, goht aber au bi de Fätzspielis mit de Ältere immer gärn vou drii.
dr KUBA BEROUD verkörperet sit em Johr 2018 die zweit Hälfti vom PRÄSES-Ämtli. Wenn er sichs ergendwie cha iirichte, isch är a eusne Sitzige und au a de Aläss debi und höuft met.
sit der Gründig vo eusem Verein im Johr 2016 stoht eus de MATHIAS VON ARX tatchräftig als PRÄSES zur Siite. Ihm isch bsunders s respektvolle Zämeschaffe ohni Vorurteil wichtig und es macht ehm Spass, e Teil vo üsere kreative und lebensfrohe Gruppe z sii.
s'MURIELLE DÄTWYLER isch sit em Sommer 2019 em Leitigsteam debii und hilft bi de Gruppestundeleitig vo de 2.-4. Klässler mit. wär häts dänkt? wie so mänge ander au, liebt d Müri s Lagerässe au ganz fescht. Bechunsch du au öbbe e Iladig zumne Scharanlass, Lager oder Pfila? De hesch du sicher d Iladigsschriberkünscht vo de Müri scho gseh.
d' ALINA BUR isch sit 2018 im Leitigsteam vo eusere Schar und leitet bi de 5./6. Klässler mit. Ehre gfallt grundsätzlich alles ir Jubla, vorallem aber macht si bsunders gärn Gländspili i de Nacht im Sommerlager. Zäme mit em Michael übernimmt si au de Job vo de PR und Socialmedia.
Au d`NINA RYTZ isch sit letztem Sommer auso 2021 im Leitigsteam derbi. D Nachtgländspil die SoLa`s und s`Belgische Blinzle findet s Nina bsunders lässig. Und nach sonem Tag gönnt si sech gärn e Fotzelschnitte, wie chönnts nid andersch si.
d' CELINA KLAUENBÖSCH isch sit em Sommer 2018 i eusem Leitigsteam und wörkt tatchräftig bi de Gruppestunde vo de 7.-9.Klässler mit und unterstützt d Scharleitig sit em 2021. Wenn ergendöbber es Boboli oder es Wehwehli het chund d Celina zum isatz für s verarzte. Bsunders im Lager hed si meistens ehri sörige Isätz. Was si bsunders gärn hed si d Schoggibanane am Lagerfüürli.
Sit si uf d Welt cho isch, isch d VIVIEN WITTWER mit debii. Zersch als Baby als Begleitig im Chuchiteam, später als Teilnähmer und jetz ischsi au scho sit em Summer 2019 im Leitigsteam glandet. S Ämtli Kassier meisteret s Vivi und nebscht de Zahlige vo jenschte Usgabe leitet d Vivien d 7.-9. Klässler. Bsunders im Lager spöut si sehr gärn belgischs Blinzle, wöume döt so guet cha fätze.
d' NINA BÜTTIKER isch scho sit mängem Johr i de Schar debii und am leite sit em Davos-Lager im 2012. Sie het gärn chlini Chind und übernimmt drum au d Leitig vo de Jublini- Gruppestunde. D Jubla an sich gseht si als ehri zweiti Familie, bsunders wöume cha umelaufe wieme wett und cha sii wie me isch. Im Lager schlüpft si mängisch gärn chli i düschteri Rollene, singt gärn am Lagerfüür und freut sich über jedes Lache vo de Chinder und au vo Leiter.
d` MARITA ZELTNER isch zäme mit dr Celina im Scharleitigsteam und luege dass üsere Schar gute geit. Si isch sit em Johr 2016 mit im Leitigsteam debii und leitet d Gruppestunde vo de 7.-9. Klasse. Nachemne länge Lagertag freut si sich immer zum go schlofe, dure Lagertag dure macht si aber au gärn bimne fätzige British Bulldog mit.
de MICHAEL AMMANN isch ersch früsch debii em Leitigsteam und das zwar sit em Summer 2019. Au er hilft bi de Gruppestunde vo de 2.-4. Klässler mit. Är übernimmt aus Ämtli PR. Bi de Nachtgländspieli im Lager macht er bsunders gärn mit und wär häts dänkt?! Au er liebts, wenns Fotzuschnitte git zum Ässe J
üse MANUEL MÜLLER ghört scho eher zu de alte Haase im Leitigsteam, är isch bereits scho sit em Johr 2013 mit debiii am leite. Nebscht der Verwaltig vo eusem Scharmaterial leitet er mit bi de Gruppestunde vo de 2.-4. Klässler. Wöit der no öbbis cools vom Mänu wüsse?! är verkörperet die eint Höufti vom legendääre ManiMättersFM J do settme chli öfters ischaute.
d SARA RYTZ isch au eher neu debii und das zwar sit em 2018. Wenn du schomau euse Scharjohresbricht de sogenannti "Honigbär" gseh hesch, d Sara isch bim zämestöue vo dem coole Broschüürli am mithelfe. Sobald eis Sommerlager z Änd isch, freut si sich scho wider uf s Ässe im nöchste Sommerlager. Zäme mit de andere Leiterinne und Leiter hilft si bi de Leitig vo de Gruppestunde vo de 2.-4. Klässler mit.
de MICHI ZELTNER isch au debii als Leiter und zwar sit nachem Lager "Traumwelten" im 2019. Er leitet gärn mit bi de Gruppestunde vo de 2.-4. Klass. Wöu är e chlini Maschine isch, liebt er sowohl British Bulldog als au aui andere Fätzspielis.
d PETRA MÜLLER isch au bereits scho sit em Johr 2016 debii und isch zäme mit dr Ninii üsi bombastitischii Lagerleitig. Au bi de Gruppestunde vo de 2.-4. Klass isch si immer derbi. Wennmer mau es spieli im Dunkle mache, isch si als Sardindli unuffindbar.
d' NADINE BÜTTIKER übernimmt zäme mit em Tobi es bsunders wichtigs Ämtli. Nemlich ohni Sponsoring, wörde mer nie so cooli Sommerlager chöne durefüehre. Si selber isch sit em Johr 2016 im Leitigsteam debii und leitet d Gruppestunde vo de 2.-4. Klass mit. Im Lager hed si Nachtgländspieli underem Sternehimmel bsunders gärn.
Wie chönnts au andersch sii; au s
TAMARA MUFF liebt d Fotzuschnitte im Lager bsunders. Si isch sit em Sommer 2019 mit debii im Leitigsteam und höuft bi de Leitig vo de Gruppestund 7.-9. Klass mit. Idr Schar übernimmt si zäme mit em Dörthy s`Ämtli Material.
dr SANDRO HEIM isch noni so e alte Haas im Leitigsteam, er isch debii sit em Traumwelte-Lager 2019. Tatchräftig unterstützt er s Gruppestundeteam 7.-9. Klass, är isch au Expert für d Verwaltig und Instandhaltig vo eusem Pavillon. Bim British Bulldog-spiele isch er mit voller Liideschaft immer z'vorderscht mit debii.
üse Chrampfer, handwärchlich begabt KONI ZELTNER Bruchemer eine wo eus es Lagerfüürli macht, eine wo e Hollywoodschaukle zämebaut oder scho fasch Bäum usrisst? De simmer bem Koni a de richtige Adrässe. Är isch sit em Johr 2013 mit im Leitigsteamboot und isch bim Gruppestundeleitigsteam 5.-6. Klass debii.
üsi gueti Seel DOROTHEE MOLL isch sit em Summer 2019 debi, und übernimmt s`Ämtli Material ah und ruumt euses Züügs gärn gründlich uf – super Sach. S Dörthy höuft bi de Leitig vo eusne 5.-6.-Klässler mit. Si loht gärn amigs chli ihres innere Chind use, das chasi i de Jubla mache, das findt si bsunders cool J
dr TOBI FISCHER, me seit ehm au Tööubi, luegt zäme mit de Nadine dezue, dass mer möglichscht vöu Sponsore an Land chöi zieh. Im Leitigsteam debii ischer sit 2017 und leitet bi de Gruppestund vo de 7.-9. Klass mit. Er liebt s belgische blinzle und isst ab und zue gärn grusligs Riis mit Bluet – oder ischs doch ame eifach rot gfärbti Sauce? Niemer weiss..
d`LOUISA KLAUENBÖSCH isch sit em
Lager « Zrugg is 1921» als Leiter mitderbi. Si macht im Lager am liebste bi de Nachtgländspeli mit, natürli darfs Bettmümpfeli nid fehle Bi de Gruppestunde isch si bi de chlinste üsne Jublinis als Leiterin
derbi.
Dr`MAURO HEIM isch au noni lang im Leitigsteam aktiv. Är leitet d Gruppestunde bi de 5./6. Klässler und bimene «Schnägg» isch är immer derbi.
Au en junge Schnufer i
eusem Team isch dr PASCAL VONESCH. Ir Jubla seit me ihm au "Päsci". Leiter isch är sit em Sommer 2021. Är macht ir Jubla am liebste
Fätzspelis und derzue Schlangebrot über em Lagerfüür. Bi de Gruppestund vo de 5./6. Klässler leitet är au mit.